GA Iris Oifigiúill an Aontais Eorpaigh C 169/60

Ráiteas ar chúiseanna na Comhairle: Seasamh (AE) Uimh. 8/2016 ón gComhairle ar an gCéad léamh chun go nglacfar Rialachán ó Pharlaimint na hEorpa agus ón gComhairle maidir le Gníomhaireacht an Aontais Eorpaigh i ndáil le Comhair i bhForfheidhmiú an Dlí (Europol) agus a ghabhann ionad Chinntí 2009/371/CGB, 2009/934.CGB, 2009/935/CGB, 2009/936/CGB agus 2009/968/CGB ón gComhairle agus lena n-aisghairtear na Cinntí sin

(2016/C 169/02)

I. RÉAMHRÁ

An 27 Márta 2013, thíolaic an Coimisiún togra le haghaidh Rialachán ó Pharlaimint na hEorpa agus ón gComhairle maidir le Gníomhaireacht an Aontais Eorpaigh i ndáil le Comhar agus Oiliúint i bhForfheidhmiú an Dlí (Europol) agus lena n-aisghairtear Cinneadh 2009/371/CGB agus Cinneadh 2005/681/CGB. (1)

An 24 Feabhra 2014, rinneadh vótáil i suí iomlánach de Pharlaimint na hEorpa ar na leasuithe ar an togra ón gCoimisiún, a leagtar amach in 6745/1/14 REV 1, agus ar an sainordú chun caibidlíocht a chur ar bun leis an gComhairle.

An 5 agus an 6 Meitheamh 2014, ghlac an Chomhairle Ceartais agus Gnóthaí Baile an cur chuige ginearálta, a leagtar amach in 10033/14.

Ar an ócáid chéanna, thug an Chomhairle sainordú don Uachtaránacht dul i mbun caibidlíochta le Parlaimint na hEorpa d'fhonn teacht ar chomhaontú ar an gcéad léamh faoin dréacht-Rialachán maidir le Europol.

Reáchtáladh 10 gcinn de chruinnithe trípháirteacha faoi Uachtaránacht na hIodáile, na Laitvia agus Lucsamburg. Thángthas ar chomhréiteach deiridh le linn an deichiú cruinniú trípháirteach an 26 Samhain 2015 agus cuireadh téacs an dréacht-Rialacháin, mar a eisíodh tar éis na caibidlíochta idirinstitiúidí é agus mar a leagtar amach in 14679/15 é, faoi bhráid Coreper an lá céanna.

An 30 Samhain 2015, vótáil Coiste LIBE agus d'fhormheas sé téacs an dréacht-Rialacháin, mar a bhí tar éis na caibidlíochta idirinstitiúidí. Chuir Cathaoirleach Choiste LIBE, Claude MORAES, litir chuig Uachtarán Choiste na mBuanionadaithe inar luaigh sé go molfadh sé — dá mbeadh an téacs seo le tarchur chuig Parlaimint na hEorpa go foirmiúil mar sheasamh na Comhairle ar an gcéad léamh maidir leis an togra reachtach seo — do Chomhaltaí an Choiste um Shaoirsí Sibhialta, um Cheartas agus um Ghnóthaí Baile, agus ina dhiaidh sin don suí iomlánach, go nglacfaí seasamh na Comhairle ar an gcéad léamh gan aon leasú ar an dara léamh ag an bParlaimint, faoi réir a fhíoraithe ag dlítheangeolaithe an dá institiúid agus faoi réir ailíniú na sainmhínithe leis na cinn sin a comhaontaíodh sa Treoir um Chosaint Sonraí.

Glacadh comhaontú polaitiúil i gCoreper/sa Chomhairle an 2 agus an 4 Nollaig 2015 i ndáil le téacs Rialachán Europol a leagtar amach in 14713/15.

Ina dhiaidh sin, cuireadh an téacs faoi bhráid na ndlítheangeolaithe lena athbhreithniú.

II. CUSPÓIR

Bhí sé mar aidhm leis an togra go gcuirfí in ionad Chinneadh 2009/371/CGB ón gComhairle lenar bunaíodh Europol (2) Rialachán nua bunaithe ar Airteagal 88 den Chonradh ar Fheidhmiú an Aontais Eorpaigh a tugadh isteach le Conradh Liospóin lena ndéanfaí Europol níos éifeachtaí agus níos cuntasaí agus lena ndéanfaí a chóras um chosaint sonraí níos láidre ionas gur féidir leis an tacaíocht is fearr is féidir a thabhairt do na Ballstáit agus iad ag iarraidh an choireacht a chomhrac.

III. ANAILÍS AR SHEASAMH NA COMHAIRLE AR AN gCÉAD LÉAMH

Bhí gá le dianphlé maidir le neart gnéithe den Rialachán d'fhonn teacht ar chomhaontú: grinnscrúdú parlaiminteach, ceapadh Stiúrthóir Feidhmiúcháin Europol, gnéithe éagsúla a bhaineann le próiseáil faisnéise agus le cosaint sonraí, an tAonad Atreorúcháin ar Líne (IRU) agus caidreamh Europol lena chomhpháirtithe.

An pacáiste rialachais agus an chothromaíocht idirinstitiúideach

I ndiaidh idirbheartaíocht fhada, léirítear i dtéacs Rialachán Europol ról méadaithe Pharlaimint na hEorpa i gcothromaíocht idirinstitiúideach mhionchoigeartaithe leis an gComhairle agus leis an gCoimisiún.

Déanfaidh an Grúpa um Ghrinnscrúdú Parlaiminteach Comhpháirteach (GGPC), arna bhunú ag na parlaimintí náisiúnta agus ag coiste inniúil Pharlaimint na hEorpa (Airteagal 51), faireachán polaitiúil ar ghníomhaíochtaí Europol.

Déanfaidh an Chomhairle an Stiúrthóir Feidhmiúcháin a cheapadh ó ghearrliosta arna chur le chéile ag coiste roghnúcháin ina mbeidh comhaltaí a ainmneoidh na Ballstáit agus ionadaí an Choimisiúin. Féadfar a iarraidh ar an iarrthóir a roghnófar dul os comhair choiste inniúil Pharlaimint na hEorpa, a thabharfaidh tuairim neamhcheangailteach don Chomhairle (Airteagal 54).

Thairis sin, féadfaidh an Bord Bainistíochta cuireadh chuig a chruinnithe a thabhairt, i gcáil breathnóra gan cheart vótála, d'aon duine a mbeadh a thuairim ábhartha don phlé, lena n-áirítear, nuair is iomchuí, d'ionadaí ó GGPC (Airteagal 14 (4)).

Ar deireadh, i réimse an chaidrimh atá ag Europol lena chomhpháirtithe agus i réimse na gcomhaontaithe comhair, méadaíodh ról an Choimisiúin (measúnú ar na comhaontaithe sin) agus Pharlaimint na hEorpa (Airteagal 25).

Cuireann na forálacha sin le trédhearcacht agus le cuntasacht mhéadaithe Europol agus léiríonn siad ar bhealach cothromaithe seasaimh na Comhairle agus Pharlaimint na hEorpa.

Aonad Atreorúcháin ar Líne (IRU)

Ag tús na bliana 2015, i ndiaidh eachtraí sceimhlitheoireachta i bPáras agus in áiteanna eile, leathnaíodh gníomhaíocht Europol i réimse an chomhraic i gcoinne na bolscaireachta radacaí ar an idirlíon mar gur iarr an Chomhairle ar Europol a Phointe Fócais maidir le Seiceáil ar an Idirlíon (“Check the Web”) a fhorbairt le bheith ina Aonad Atreorúcháin de chuid an Aontais Eorpaigh (IRU). Leis na forálacha ábhartha atá i dTreoir 2009/371/CGB ón gComhairle atá ann cheana, foráladh don bhunús dlí iomchuí do ghníomhaíocht den chineál sin.

Mar sin féin, ní raibh aon fhoráil chomhchosúil a bhain le hatreorúcháin ar líne i dtéacs an Rialacháin nua. Thairis sin, bhí toirmeasc sainráite ar Europol i dtéacs an togra bhunaidh agus i gcur chuige ginearálta na Comhairle sonraí pearsanta a sheoladh chuig páirtithe príobháideacha, le roinnt eisceachtaí nach raibh oiriúnach chun críche IRU an Aontais.

I ndiaidh plé fada le linn na hidirbheartaíochta idirinstitiúidí, rinneadh téacs an Rialacháin a leasú mar seo a leanas chun cur ar chumas Europol tascanna maidir le hatreorúcháin ar líne a dhéanamh amach anseo:

— cuireadh isteach mír nua (m) in Airteagal 4(1), a chuireann bunús dlí sainráite ar fáil d'atreorúcháin ar líne. Ina theannta sin, le haithris nua (38) mínítear tuilleadh an comhthéacs ina ndéanfaidh Europol na tascanna sin agus a riachtanaí atá sé;

— le hAirteagal 26(5)(c) ceadaítear do Europol, faoi chúinsí atá an-dian, sonraí pearsanta atá ar fáil don phobal a aistriú chuig páirtithe príobháideacha. Ba cheart dianghá a bheith leis an aistriú chun an tasc a leagtar amach in Airteagal 4(1)(m) a dhéanamh, ba cheart baint a bheith aige le cásanna sonracha aonair agus níor cheart go sáródh cearta nó saoirsí bunúsacha na ndaoine is ábhar do na sonraí sin an leas poiblí a d'éiligh an t-aistriú sa chás sin; agus

— ar deireadh, mar ghné iomlán nua, de réir Airteagal 26(3), féadfaidh Europol sonraí pearsanta a fháil anois go díreach ó pháirtithe príobháideacha, i ndiaidh aistrithe ar bhonn Airteagal 26(5)(c) agus aistrithe atá bainteach leis.

Próiseáil faisnéise agus cosaint sonraí

Tá forálacha an-dian sa Chinneadh reatha, lena gceadaítear do Europol anailís a dhéanamh ar fhaisnéis laistigh de chomhaid oibre anailíseacha amháin. Ciallaíonn sé sin nach bhféadfadh Europol anailís a dhéanamh ar na comhaid sin agus dá bhrí sin nach bhféadfadh sé, mar shampla, an nasc nó an ceangal atá idir an choireacht eagraithe agus an sceimhlitheoireacht a aithint. Is minic go dtagann dúbláil sonraí as sin atá ábhartha maidir le go leor comhad oibre anailíseacha.

Leis an gcóras nua sa Rialachán (3), ar thacaigh an Chomhairle go láidir leis, feictear timpeallacht do phróiseáil sonraí atá éagsúil ó thaobh an choincheapa a léiríonn, ó thaobh Europol de, Coincheap Comhtháite do Bhainistiú Sonraí (IDMC). Cuirfidh sin ar chumas Europol naisc agus ceangail a aithint idir na himscrúduithe éagsúla agus treochtaí agus patrúin atá ag teacht chun cinn sa choireacht eagraithe a bhrath (cumas méadaithe don tacaíocht oibríochtúil). Seachnófar dúbláil os rud é gur féidir faisnéis a chros-seiceáil (solúbthacht agus deimhneacht dhlíthiúil). Ó thaobh na teicneolaíochta de, tá struchtúr reatha Chóras Faisnéise Europol iomlán comhoiriúnach le cur chun feidhme an chórais nua do phróiseáil sonraí. Féadfar aon oiriúnú ar an struchtúr próiseála agus anailíse a dhéanamh ar ball gan aon oiriúnú eile a dhéanamh ar an Rialachán (creat dlíthiúil “neodrach ó thaobh na teicneolaíochta de”). Is é an Bord Bainistíochta a ghlacfaidh treoirlínte lena sonrófar tuilleadh na nósanna imeachta don phróiseáil faisnéise a dhéanann Europol i gcomhréir le hAirteagal 18, agus tar éis dó dul i gcomhairle le MECS.

I ndiaidh idirbheartaíocht chuiditheach le Parlaimint na hEorpa, thángthas ar chomhaontú maidir le córas um chosaint sonraí ar ardleibhéal. Ina theannta sin, déanfar maoirsiú ar an gcóras sin go hinmheánach (Oifigeach Cosanta Sonraí) agus go seachtrach (EDPS). Ar an mbealach sin, feabhsaítear cosaint sonraí le inter alia srianta diana ar phróiseáil sonraí i gcás chatagóirí speisialta de dhaoine is ábhar do na sonraí, tuarascálacha chuig an Maoirseoir Eorpach ar Chosaint Sonraí (EDPS) maidir le catagóirí speisialta de shonraí, teorannú dian de réir cuspóra agus córas rochtana éagsúlaithe. Is é an toradh atá ar an méid sin córas a thugann aghaidh ar an imní a ardaíodh maidir le cosaint sonraí agus caomhnaítear ag an am céanna éifeachtacht Europol.

Bhí téacs an Rialacháin i gcomhréir leis an bpacáiste ar chosaint sonraí, a mhéid agus ab fhéidir.

IV. CONCLÚID

Léirítear le seasamh na Comhairle ar an gcéad léamh an comhréiteach ar thángthas air sa chaibidlíocht idir an Chomhairle agus Parlaimint na hEorpa agus a d'éascaigh an Coimisiún. A luaithe agus a ghlacfar é, rachaidh an Rialachán in ionad an Chinnidh reatha agus beidh feidhm aige ón 1 Bealtaine 2017 ar aghaidh. Leis an gcóras nua dá bhforáiltear ann, beidh Europol in ann tairbhe a bhaint as an gcóras feabhsaithe do phróiseáil sonraí agus do chosaint sonraí agus as solúbthacht oibríochtúil mhéadaithe.

(1) Togra le haghaidh Rialachán ó Pharlaimint na hEorpa agus ón gComhairle maidir le Gníomhaireacht an Aontais Eorpaigh i ndáil le Comhar agus Oiliúint i bhForfheidhmiú an Dlí (Europol) agus lena n-aisghairtear Cinneadh 2009/371/CGB agus Cinneadh 2005/681/CGB, 8229/13 — COM(2013) 173 final.

(2) Cinneadh 2009/371/CGB ón gComhairle an 6 Aibreán 2009 lena mbunaítear an Oifig Eorpach Póilíní (Europol), IO L 121, 15.5.2009, lch. 37

(3) Dá bhforáiltear i gCaibidil IV (próiseáil faisnéise), Caibidil V (Caidreamh le comhpháirtithe), Caibidil VI (Coimircí um chosaint sonraí) agus Caibidil VII (Leigheasanna agus dliteanas).